**VÁRATLAN PONTVESZTÉS!**

Csapatunk a harmadik fordulóban hazai pályán a KELEN SC-vel mérte össze erejét. Az első két fordulóban aratott magabiztos győzelmünk után joggal gondolhattuk, hogy a KELEN SC ellen, amely 0 pontos volt a bajnokságban megszerezzük mind a három pontot. Sajnos nem sikerült. A mérkőzés gól nélküli döntetlent hozott. Ellenfelünk szervezetten védekezett végig a mérkőzésen, fiatal játékosai nagy elánnal küzdöttek. A mi játékosaink megítélésem szerint nem tudták azt a gördülékeny játékot bemutatni, ami kellett volna a győzelemhez. Végig meddő mezőnyfölényben voltunk, gyúrtuk-gyömöszöltük az ellenfelet és ha mégis eljutottunk gólhelyzetekig, azt sajnos kihagytuk. Várható, hogy lesz még ilyen mérkőzésünk a bajnokságban, hisz ellenfeleink tartanak tőlünk és ezért megpróbálnak majd mindenáron a gól elkerüléséért masszívan védekezni. A mérkőzésről többet nem is nagyon tudok írni.

De most már a továbbiakról!

Itt a harmadik forduló után már tisztán látható, hogy két-három csapat próbálja majd felvenni velünk a versenyt. Mi három forduló után 7 ponttal állunk a tabella harmadik helyén, előttünk az Újpest II. illetve az Ikarus csapata áll. A negyedik fordulóban idegenbe az Ikarus csapatához fogunk látogatni, aki két ponttal előttünk áll. Most már nincs mese, az idegenbeli rangadót is be kell húznunk. Nagyon fontos mérkőzés lesz. A csapat abszolút képes a győzelemre, de a KELEN SC ellen mutatott játékon sokat kell javítani.

HAJRÁ REAC!

Kiss István György